KOMISSION TÄYTÄNTÖÖNPANOPÄÄTÖS (EU) 2022/984,

annettu 22 päivänä kesäkuuta 2022,

OTC-johdannaisten määrittämiseen pankkien välisillä markkinoilla toimiluvan saaneita ja Kiinan keskuspankin valvomia keskusvastapuolia koskevan Kiinan kansantasavallan sääntelykehyksen vastaavuudesta Euroopan parlamentin ja neuvoston asetuksen (EU) N:o 648/2012 vaatimusten kanssa

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 25 artiklan 6 kohdan,

sekä katsoo seuraavaa:

(1) Asetuksen (EU) N:o 648/2012 25 artiklassa säädetyn kolmansiin maihin sijoittautuneiden keskusvastapuolten tunnustamiseen sovellettavan menettelyn tarkoituksena on mahdollistaa se, että sellaisiin kolmansiin maihin sijoittautuneet ja sellaisissa kolmansissa maissa toimiluvan saaneet keskusvastapuolet, joiden sääntelyvaatimukset vastaavat mainitussa asetuksessa säädettyjä vaatimuksia, voivat tarjota määrityspalveluja unioniin sijoittautuneille määritysosapuolille tai markkinapaikoille. Tämä tunnustamismenettely ja siihen kuuluvat vastaavuuspäätökset auttavat osaltaan saavuttamaan asetuksen (EU) N:o 648/2012 kokonaisvaltaisen tavoitteen eli vähentämään järjestelmäriskiä siten, että luotettavien ja vakaiden keskusvastapuolten käyttöä OTC-johdannaissopimusten määrityksessä laajennetaan myös silloin, kun keskusvastapuolet ovat sijoittautuneet kolmanteen maahan ja saaneet siellä toimiluvan.

(2) Jotta kolmannen maan oikeudellista järjestelmää voidaan pitää keskusvastapuolten osalta unionin oikeudellista järjestelmää vastaavana, tällaisen järjestelmän sovellettavien oikeudellisten ja valvontajärjestelyjen olennaisen vaikutuksen olisi vastattava unionin vaatimuksia kyseisillä vaatimuksilla saavutettavien sääntelytavoitteiden osalta. Sen vuoksi tällaisen vastaavuusarvioinnin tarkoituksena on todentaa, että Kiinan kansantasavallan oikeudellisilla ja valvontajärjestelyillä varmistetaan, että sinne sijoittautuneet ja siellä toimiluvan OTC-johdannaisten määrittämiseen pankkien välisillä markkinoilla saaneet keskusvastapuolet eivät altista unioniin sijoittautuneita määritysosapuolia ja kauppapaikkoja suuremmille riskeille kuin unionissa toimiluvan saaneet keskusvastapuolet eivätkä näin ollen aiheuta unionissa kohtuutonta järjestelmäriskiä. Tällöin olisi erityisesti otettava huomioon se, että unionin finanssimarkkinoita pienemmillä finanssimarkkinoilla toteutettuihin määritystoimiin kytkeytyy huomattavasti pienempiä riskejä.

(3) Asetuksen (EU) N:o 648/2012 25 artiklan 6 kohdan a, b ja c alakohtaan sisältyy kolme ehtoa, joiden on täytyttävä, jotta voidaan katsoa, että kolmannen maan oikeudelliset ja valvontajärjestelyt, joita sovelletaan kyseisessä kolmannessa maassa toimiluvan saaneisiin keskusvastapuoliin, vastaavat mainitussa asetuksessa säädettyjä järjestelyjä.

(4) Asetuksen (EU) N:o 648/2012 25 artiklan 6 kohdan a alakohdassa säädetään, että kolmannessa maassa toimiluvan saaneiden keskusvastapuolten on noudatettava oikeudellisesti sitovia vaatimuksia, jotka vastaavat mainitun asetuksen IV osastossa säädettyjä vaatimuksia.

(5) Tämä päätös kattaa sellaisiin keskusvastapuoliin sovellettavan sääntely- ja valvontajärjestelmän, joille Kiinan keskuspankki on myöntänyt luvan määrittää OTC-johdannaisia pankkien välisillä markkinoilla. Kiinan keskuspankki vastaa sellaisten keskusvastapuolten toimiluvista ja valvonnasta, jotka tarjoavat OTC-johdannaistransaktioiden keskusvastapuolimääritystä Kiinan pankkien välisillä markkinoilla. Kiinan kansantasavallassa pankkien väliset OTC-johdannaistransaktiot määritellään yhteisösijoittajien välisiksi transaktioiksi, jotka liittyvät sellaisiin johdannaissopimuksiin, joilla ei käydä kauppaa Kiinan valtion arvopaperiviranomaisen, jäljempänä ’CSRC’, valvomassa pörssissä (2). Kiinan pankkienväliset markkinat muodostuvat pääasiassa pankkien välisistä joukkolainamarkkinoista (3), pankkien välisistä lainamarkkinoista (4) ja pankkien välisistä valuuttamarkkinoista (5). Pankkien väliset OTC-johdannaismarkkinat sisältävät korkojohdannaisia, valuuttakurssijohdannaisia, joukkolainajohdannaisia, luottojohdannaisia ja hyödykejohdannaisia. Kiinan keskuspankin toimivaltaan kuuluvat johdannaissopimukset vastaavat näin ollen yhtä asetukseen (EU) N:o 648/2012 sisältyvien keskusvastapuolia koskevien säännösten soveltamisalaan kuuluvaa johdannaissopimusten alaryhmää.

(6) Tämä päätös ei kata sellaisiin keskusvastapuoliin sovellettavaa sääntely- ja valvontajärjestelmää, jotka määrittävät CSRC:n valvomassa pörssissä listattuja johdannaisia Kiinan kansantasavallan arvopaperilain V luvun, futuureilla käytävän kaupan hallinnoinnista annetun asetuksen II luvun ja Kiinan kansantasavallan futuuri- ja johdannaislain mukaisesti.

(7) Kiinan kansantasavallan oikeudellisesti sitovat vaatimukset Kiinan keskuspankilta toimiluvan saaneille keskusvastapuolille koostuvat Kiinan kansantasavallan Kiinan keskuspankista antamasta laista (6), jäljempänä ’Kiinan keskuspankin laki’, ja sen nojalla annetuista asetuksista, joissa vahvistetaan oikeudelliset velvoitteet, joita Kiinan kansantasavaltaan sijoittautuneiden ja siellä toimiluvan saaneiden keskusvastapuolten on noudatettava. Erityisesti Kiinan kansantasavallan keskusviraston laatimien, finanssimarkkinoiden rakenteita koskevien periaatteiden täytäntöönpanoon liittyvistä asioista vuonna 2013 annetun tiedonannon (7) mukaan toimiluvan saaneiden keskusvastapuolten on sovellettava ja pantava täytäntöön kansainväliset standardit, jotka on vahvistettu maksujärjestelmä- ja markkinainfrastruktuurikomitean ja kansainvälisen arvopaperimarkkinavalvojien yhteisön huhtikuussa 2012 julkaisemissa finanssimarkkinoiden infrastruktuureja koskevissa periaatteissa (8), jäljempänä PFMI-periaatteet.

(8) Kiinan kansantasavallassa sovellettavissa säännöissä keskusvastapuolille asetetuissa keskeisissä periaatteissa vahvistetaan korkeatasoiset vaatimukset, joita keskusvastapuolten on noudatettava saadakseen toimiluvan määrityspalvelujen tarjoamiseen Kiinassa. Kyseisten periaatteiden mukaisesti keskusvastapuolten on noudatettava PFMI-periaatteita, niillä on oltava selkeät ja läpinäkyvät hallinnointi- ja ohjausjärjestelyt, niiden on edistettävä finanssimarkkinoiden infrastruktuurien turvallisuutta ja tehokkuutta ja tuettava laajemman rahoitusjärjestelmän vakautta. Kiinan keskuspankki voi myös asettaa keskusvastapuolille erityisvaatimuksia, jotka koskevat erityisesti sisäisiä valvontamekanismeja ja riskinhallintajärjestelmiä.

(9) Kiinan keskuspankki kohdistaa toimiluvan saaneisiin keskusvastapuoliin jatkuvaa valvontaa. Toimiluvan saaneiden keskusvastapuolten on ilmoitettava Kiinan keskuspankille kyseisten keskusvastapuolten sääntöihin tehdyistä muutoksista ja muista merkittävistä asioista, kuten liiketoiminta-alueen muutoksista ja uusien palvelujen käyttöönotosta, muutoksista riskienhallintaan ja hätäsuunnitelmiin, tarkistuksista yhtiöjärjestykseen, sisäisiin menettelyihin ja sisäisiin toimintaperiaatteisiin sekä sulautumista ja yritysostoista. Kiinan keskuspankin on hyväksyttävä kaikki tällaiset muutokset tai merkittävät asiat.

(10) Kiinan kansantasavallan oikeudellisesti sitovat vaatimukset Kiinan keskuspankin valvonnassa oleville keskusvastapuolille muodostavat näin ollen kaksitasoisen rakenteen. Ensimmäinen taso koostuu Kiinan keskuspankin laista ja sen nojalla annetuista asetuksista, joissa vahvistetaan korkeatasoiset vaatimukset, mukaan lukien PFMI-periaatteiden soveltaminen, joita keskusvastapuolten on noudatettava. Toinen taso koostuu säännöistä ja menettelyistä, jotka velvoittavat toimiluvan saanutta keskusvastapuolta hyväksyttämään Kiinan keskuspankilla muutokset palveluvalikoimaansa ja liiketoimintasääntöihinsä, mukaan lukien riskinhallintasäännöt ja sisäiset säännöt ja menettelyt.

(11) Arvioitaessa sitä, vastaavatko Kiinan keskuspankin valvonnassa oleviin Kiinan kansantasavaltaan sijoittautuneisiin keskusvastapuoliin sovellettavat oikeudelliset ja valvontajärjestelyt unionin oikeudellisia ja valvontajärjestelyjä, olisi otettava huomioon myös kyseisillä oikeudellisilla ja valvontajärjestelyillä saavutettava riskejä pienentävä vaikutus eli vaikutus sen riskin tasoon, joka kohdistuu unioniin sijoittautuneisiin määritysosapuoliin ja markkinapaikkoihin niiden osallistuessa tällaisiin yhteisöihin. Riskien pienentämistä koskeva vaikutus määräytyy seuraavien kahden tekijän mukaan: kyseisen keskusvastapuolen toteuttamiin määritystoimiin liittyvä riskitaso, joka riippuu siitä, miten suurilla finanssimarkkinoilla keskusvastapuoli toimii, ja keskusvastapuoliin sovellettavien oikeudellisten ja valvontajärjestelyjen tarkoituksenmukaisuus tämän riskitason alentamisen kannalta. Jotta päästäisiin samaan riskejä pienentävään vaikutukseen, sellaisille keskusvastapuolille, jotka harjoittavat toimintaansa suuremmilla finanssimarkkinoilla, joille on ominaista korkeampi riskitaso, on tarpeen asettaa tiukempia riskien pienentämistä koskevia vaatimuksia kuin keskusosapuolille, jotka harjoittavat toimintaansa pienemmillä finanssimarkkinoilla, joille on ominaista alhaisempi riskitaso.

(12) Kiinan kansantasavallassa pankkien välisille markkinoille toimiluvan saaneet keskusvastapuolet toteuttava määritystoimintaansa huomattavasti pienemmillä finanssimarkkinoilla kuin unioniin sijoittautuneet keskusvastapuolet. Kiinan keskuspankin valvonnassa olevien keskusvastapuolien määrittämien johdannaistransaktioiden kokonaisarvo on kolmen viime vuoden aikana ollut alle 1 prosentti unionissa määritettyjen johdannaistransaktioiden kokonaisarvosta. Näihin keskusvastapuoliin osallistumisesta aiheutuu näin ollen unioniin sijoittautuneille määritysosapuolille tai markkinapaikoille huomattavasti pienempiä riskejä kuin niiden osallistumisesta unionissa toimiluvan saaneisiin keskusvastapuoliin.

(13) Kiinan keskuspankin valvonnassa oleviin Kiinan kansantasavaltaan sijoittautuneisiin keskusvastapuoliin sovellettavien oikeudellisten ja valvontajärjestelyjen olisi sen vuoksi pidettävä unionin oikeudellisia ja valvontajärjestelyjä vastaavina, kun kyseiset oikeudelliset ja valvontajärjestelyt ovat tarkoituksenmukaisia kyseisen alhaisemman riskitason alentamisen kannalta. Kiinan keskuspankilta toimiluvan saaneisiin keskusvastapuoliin sovellettavilla ensisijaisilla säännöillä, mukaan lukien toimiluvan saaneille keskusvastapuolille asetettu velvoite soveltaa ja panna täytäntöön PFMI-periaatteita, alennetaan kyseisillä markkinoilla vallitsevaa alhaisempaa riskitasoa ja päästään vastaavaan riskejä pienentävään vaikutukseen kuin asetuksella (EU) N:o 648/2012 pyritään.

(14) Näin ollen komissio katsoo, että Kiinan kansantasavallan oikeudellisilla ja valvontajärjestelyillä varmistetaan, että Kiinan keskuspankilta toimiluvan saaneet keskusvastapuolet noudattavat oikeudellisesti sitovia vaatimuksia, jotka vastaavat asetuksen (EU) N:o 648/2012 IV osastossa säädettyjä vaatimuksia.

(15) Asetuksen (EU) N:o 648/2012 25 artiklan 6 kohdan b alakohdan mukaan kolmannessa maassa toimiluvan saaneisiin keskusvastapuoliin sovellettavien kyseisen kolmannen maan oikeudellisten ja valvontajärjestelyjen on oltava sellaisia, että kyseiset keskusvastapuolet ovat jatkuvasti tehokkaan valvonnan ja täytäntöönpanon seurannan alaisia.

(16) Kiinan keskuspankki vastaa toimiluvan saaneen keskusvastapuolen valvonnasta pankkien välisillä markkinoilla ja osallistuu valvomiensa keskusvastapuolten päivittäiseen hallinnointiin. Kiinan keskuspankilla on kattavat valtuudet valvoa toimiluvan saanutta keskusvastapuolta ja määrätä sille seuraamuksia, mukaan lukien valtuudet tehdä tarkastuksia paikan päällä ja muualla, pyytää toimiluvan saanutta keskusvastapuolta tekemään korjauksia, antaa varoituksia, takavarikoida laittomia tuloja, määrätä seuraamuksia keskusvastapuolelle sekä antaa varoituksia ja määrätä sakkoja keskusvastapuolen johtajille, ylimmälle johdolle ja muille suoraan vastuussa oleville työntekijöille.

(17) Näin ollen komissio katsoo, että Kiinan keskuspankin hyväksymät ja valvomat keskusvastapuolet ovat jatkuvasti tehokkaan valvonnan ja täytäntöönpanon seurannan alaisia.

(18) Asetuksen (EU) N:o 648/2012 25 artiklan 6 kohdan c alakohdan mukaan kolmannen maan oikeudellisiin ja valvontajärjestelyihin on sisällyttävä kolmansien maiden oikeusjärjestysten nojalla toimiluvan saaneiden keskusvastapuolten, jäljempänä ’kolmansien maiden keskusvastapuolet’, tunnustamista koskeva tehokas vastaava järjestelmä.

(19) Kiinan keskuspankin lain 4 §:n 1 momentin 9 kohdan ja 32 §:n 8 momentin mukaan Kiinan keskuspankki on vastuussa määritysjärjestelmien normaalin toiminnan ylläpitämisestä, ja sillä on valtuudet panna täytäntöön määritysjärjestelmää koskevat säännöt ja määräykset. Kiinan kansantasavallan ulkopuolelle sijoittautuneet keskusvastapuolet, jotka haluavat määrittää rahoitusvälineitä Kiinan kansantasavaltaan sijoittautuneille liikepankeille, voivat hakea tämän mahdollistavaa kirjettä , jonka Kiinan keskuspankki voi myöntää tapauskohtaisesti toimivaltansa puitteissa. Komissiolla ei ole viitteitä siitä, että Kiinan keskuspankki käyttäisi harkintavaltaansa epäasianmukaisesti. Kiinan keskuspankki voi ottaa huomioon oikeudelliset ja valvontajärjestelyt, joita sovelletaan kolmansien maiden keskusvastapuoliin niiden omalla lainkäyttöalueella. Kiinan keskuspankki tekee yhteistyötä kolmansien maiden keskusvastapuolten valvontaviranomaisten ja valvojien kanssa PFMI-periaatteiden E-vastuualueen mukaisesti (9). Lisäksi Kiinan pankki- ja vakuutussääntelykomission, jäljempänä ’CBIRC’, keskusvastapuolten riskeihin liittyvä pääomasääntö (10) antaa CBIRC:lle mahdollisuuden tunnustaa kolmansien maiden keskusvastapuolet ”ehdot täyttäviksi keskusvastapuoliksi”, jolloin kiinalaiset liikepankit voivat soveltaa kyseisiin kolmansien maiden keskusvastapuoliin liittyviin vastuisiin pienempiä riskipainoja.

(20) Näin ollen komissio katsoo, että Kiinan keskuspankin valvonnassa olevia keskusvastapuolia koskevilla Kiinan kansantasavallan oikeudellisilla ja valvontajärjestelyillä luodaan tehokas vastaava järjestelmä kolmansien maiden keskusvastapuolten tunnustamista varten.

(21) Siksi olisi katsottava, että Kiinan kansantasavallan oikeudelliset ja valvontajärjestelyt täyttävät asetuksen (EU) N:o 648/2012 25 artiklan 6 kohdan a, b ja c alakohdassa säädetyt ehdot, ja niitä olisi pidettävä asetuksessa (EU) N:o 648/2012 säädettyjä vaatimuksia vastaavina. Tämä päätös perustuu oikeudellisiin ja valvontajärjestelyihin, joita tämän päätöksen hyväksymisajankohtana sovelletaan sellaisiin keskusvastapuoliin, joille Kiinan keskuspankki on myöntänyt luvan määrittää OTC-johdannaisia. Komissio ja Euroopan arvopaperimarkkinaviranomainen seuraavat jatkossakin säännöllisesti keskusvastapuoliin Kiinan kansantasavallassa sovellettavan oikeudellisen ja valvontakehyksen kehitystä ja niiden ehtojen täyttymistä, joiden perusteella tämä päätös on annettu.

(22) Komission olisi vähintään joka kolmas vuosi tarkasteltava uudelleen perusteita, joilla Kiinan kansantasavallan oikeudellisten ja valvontajärjestelyjen katsotaan vastaavan unionin oikeudellisia ja valvontajärjestelyjä, mukaan lukien Kiinan keskuspankin valvonnassa oleviin keskusvastapuoliin sovellettavat oikeudelliset ja valvontajärjestelyt. Kyseinen säännöllinen tarkastelu ei rajoita komission toimivaltaa toteuttaa erityinen tarkastelu milloin tahansa, jos komission on tilanteen kehityksen perusteella tarpeen arvioida uudelleen kyseisten oikeudellisten ja valvontajärjestelyjen vastaavuutta unionin oikeudellisten ja valvontajärjestelyjen kanssa. Näiden tarkastelujen tulosten perusteella komissio voi päättää muuttaa tätä päätöstä tai kumota sen milloin tahansa, erityisesti jos sääntelyn ja valvonnan kehitys Kiinan kansantasavallassa vaikuttaa edellytyksiin, joiden perusteella tämä päätös annetaan.

(23) Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Kiinan kansantasavallan Kiinan keskuspankista antamasta laista ja sen nojalla annetuista asetuksista muodostuvien Kiinan kansantasavallan oikeudellisten ja valvontajärjestelyjen, joita sovelletaan keskusvastapuoliin, joille Kiinan keskuspankki on myöntänyt luvan määrittää OTC-johdannaisia pankkien välisillä markkinoilla, katsotaan asetuksen (EU) N:o 648/2012 25 artiklan 6 kohtaa sovellettaessa vastaavan asetuksessa (EU) N:o 648/2012 säädettyjä vaatimuksia.

2 artikla Komissio tarkastelee uudelleen 1 artiklassa tarkoitetun päätöksen perusteita viimeistään 22 päivänä kesäkuuta 2025 ja sen jälkeen joka kolmas vuosi.

3 artikla Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 22 päivänä kesäkuuta 2022. Komission puolesta Puheenjohtaja Ursula VON DER LEYEN

(1) EUVL L 201, 27.7.2012, s. 1.

(2) Kiinan kansantasavallan arvopaperilain V luku (Kiinan kansantasavallan presidentin määräys nro 14) ja futuureilla käytävän kaupan hallinnosta annetun asetuksen II luku (valtioneuvoston määräys nro 676).

(3) Joukkolainatransaktioita koskevat hallinnoimiset toimenpiteet kansallisilla pankkien välisillä joukkolainamarkkinoilla, Kiinan keskuspankin määräys nro 2, 3 §, 2000.

(4) Pankkien välistä luotonantoa koskevat hallinnoimiset toimenpiteet kansallisilla pankkienvälisillä joukkolainamarkkinoilla, Kiinan keskuspankin määräys nro 3, 3 §, 2007.

(5) Pankkien välisten valuuttamarkkinoiden hallinnointia koskevat väliaikaiset määräykset, YF 1996, nro 423, 2 §.

(6) Kiinan kansantasavallan Kiinan keskuspankista antama laki, hyväksytty Kiinan kahdeksannen kansankongressin kolmannessa istunnossa 18. maaliskuuta 1995.

(7) Tiedonanto Kiinan kansantasavallan keskusviraston laatimien, finanssimarkkinoiden rakenteita koskevien periaatteiden täytäntöönpanoon liittyvistä asioista (YBF 2013, nro 187).

(8) Committee on Payment and Settlement Systems/Technical Committee of the International Organization of Securities Commissions, Principles for financial market infrastructures, huhtikuu 2012, CPMI Papers No. 101.

(9) Tiedonanto Kiinan kansantasavallan keskusviraston finanssimarkkinoiden rakenteita koskevien periaatteiden täytäntöönpanoon liittyvistä asioista (YBF 2013, nro 187, s. 11).

(10) CBIRC 2013–33.